KIRJALLINEN KYSYMYS E-2823/99

esittäjä(t): Herbert Bösch (PSE) komissiolle

(18. tammikuuta 2000)

Aihe: Innovatiivisille ja työllistäville pk-yrityksille tarkoitettu rahoitustuki

EU:n budjetissa vuodeksi 1998 varattiin 150 miljoonaa euroa työllisyyttä koskevalle aloitteelle. Nämä varat oli ensisijaisesti tarkoitettu innovatiivisten pienten ja keskisuurten yritysten tukemiseen.

Komissio teki 24. heinäkuuta 1998 Euroopan investointirahaston kanssa innovatiivisille ja työllistäville pk-yrityksille tarkoitettujen rahoitustukien täytäntöönpanoa koskevia yhteistyösopimuksia neuvoston päätöksen 98/347/EY(1) mukaisesti.

1. Miten työllisyyttä koskeva aloite pantiin täytäntöön?

2. Mitkä tahot saivat rahoitustukea?

3. Missä määrin tätä aloitetta hyödynnettiin?

(1) EYVL L 155, 29.5.1998, s. 43.

Pedro Solbes Miran komission puolesta antama vastaus

(27. maaliskuuta 2000)

Luxemburgissa järjestetyn työllisyyttä käsitelleen Eurooppa-neuvoston ylimääräisen kokouksen jälkeen budjettivallan käyttäjä perusti uuden otsakkeen B5-5 Työmarkkinat ja tekninen innovointi 450 miljoonan euron suuruisen määrärahan myöntämiseksi kolmen vuoden aikana (19982000). Vuonna 1998 30 miljoonaa euroa kohdennettiin innovatiivisille toimille ja hankkeille työmarkkinoilla ja 120 miljoonaa euroa kasvu- ja työllisyysaloitteelle. Tähän lukuun voidaan lisätä 5 miljoonaa euroa, joka vastaa eurooppalaisen yhteisyrityksen (Joint European venture, JEV) pilottihanketta (B5-512). Kasvu- ja työllisyysaloitteeseen on varattu 300 miljoonaa euroa vuosille 1999 ja 2000.

1. Mainitun talousarviota koskevan päätöksen jälkeen hyväksyttiin innovatiivisille ja työpaikkoja luoville pk-yrityksille rahoitusapuohjelma 19 päivänä toukokuuta 1998 tehdyllä neuvoston päätöksellä 98/347/EY innovatiivisille ja työpaikkoja luoville pienille ja keskisuurille yrityksille (pk-yrityksille) tarkoitetuista rahoitustukitoimenpiteistä kasvua ja työllisyyttä koskeva aloite. Ohjelma koostuu kolmesta toisiaan täydentävästä järjestelmästä: Euroopan investointirahaston (EIR) hallinnoima riskipääomajärjestelmä (European technology facility eli ETF-käynnistysjärjestelmä), komission hallinnoima rahoitustukijärjestelmä, jolla tuetaan pk-yritysten ylikansallisia yhteisyrityksiä yhteisössä (Joint European Venture, JEV) ja EIR:n hallinnoima takausjärjestelmä (pk-yritysten takausjärjestelmä).

2. ETF-käynnistysjärjestelmä

ETF-käynnistysjärjestelmää koskeva talousarviomääräraha maksetaan EIR:lle, joka sijoittaa varat valittuihin riskipääomarahastoihin. Allekirjoitettuaan sopimukset rahastojen kanssa EIR vapauttaa määrärahat riskipääomarahastoille. Rahastot sijoittavat varat sitten innovatiivisiin tai alkuvaiheen pk-yrityksiin, jotka ovat järjestelmän lopullisia edunsaajia. Tuoreimmat saatavilla olevat luvut osoittavat, että tästä järjestelmästä on tehty riskipääomasijoituksia 49 pk-yritykseen yhteisössä.

Eurooppalainen yhteisyritys (JEV)

Pk-yritykset voivat saada tukea eurooppalaisia yhteisyrityksiä tukevasta järjestelmästä ohjaamalla hakemuksensa JEV-rahoituksen välittäjien verkostoon kuuluvan rahoituksen välittäjän kautta. Pk-yrityksillä on suora pääsy yhteisön rahoitukseen rahoituksen välittäjien kautta. Viimeisten saatavilla olevien tietojen mukaan verkostossa on jäseninä 84 rahoituksen välittäjää kaikissa 15 jäsenvaltiossa ja Norjassa. Käynnissä olevissa 53 sijoitushankkeessa on mukana 111 pk-yritystä, joista 90:ssä on alle 50 työntekijää ja 45:ssä alle 10 työntekijää. Mukana on pk-yrityksiä lähes kaikista jäsenvaltioista, ja aktiivisimpia ovat toistaiseksi olleet Espanjan, Ranskan, Italian ja Yhdistyneen kuningaskunnan pk-yritykset. Perusteilla olevat yhteisyritykset sijaitsevat 13 jäsenvaltiossa ja useimmat niistä ovat Belgiassa, Espanjassa, Ranskassa, Italiassa ja Portugalissa.

Pk-yritysten takausjärjestelmä

Pk-yritysten takausjärjestelmään liittyvä talousarviomääräraha maksetaan EIR:lle, joka allekirjoittaa takaussopimukset valittujen pk-yritysten rahoitusta harjoittavien rahoituslaitosten kanssa. Sittemmin EIR vapauttaa näille laitoksille varatut rahat kattaakseen osan pk-yritysten luottotappioista, jos niitä syntyy. Viimeisimmät saatavilla olevat luvut osoittavat, että 7 223 pk-yrityksestä, jotka ovat saaneet takauksen tästä järjestelmästä, 3 472 on käynnistettyjä pk-yrityksiä, jotka perustettiin vuosina 19981999.

3. ETF-käynnistysjärjestelmä

Komissio on hyväksynyt sijoitussitoumuksia yhdeksään EIR:n valitsemaan rahastoon, ja sitoumusten yhteismäärä on enintään 54 miljoonaa euroa. Kaiken kaikkiaan näiden yhdeksän rahaston odotetaan hankkivan pääomaa yhteensä 306 miljoonaa euroa. EIR on allekirjoittanut sopimuksen näistä rahastoista seitsemän kanssa. Näiden sopimusten yhteismäärä on 38 miljoonaa euroa, kun taas muut sijoittajat ovat allekirjoittaneet 151 miljoonan euron arvoiset sopimukset. Viimeisten saatavilla olevien tietojen mukaan nämä seitsemän rahastoa ovat tehneet sijoituksia 20,2 miljoonan euron arvosta.

Eurooppalainen yhteisyritys (JEV)

Viimeisten saatavilla olevien tietojen mukaan hakemuksia on toimitettu 104 ja niiden yhteismäärä on noin 8,75 miljoonaa euroa. Komissio on toistaiseksi hyväksynyt 65 hakemusta, joiden yhteismäärä on 5,50 miljoonaa euroa, josta 4,55 miljoonaa euroa tulee pilottihankkeen talousarviosta.

Pk-yritysten takausjärjestelmä

Komissio on hyväksynyt sitoumukset EIR:n valitsemien 15 rahoituksen välittäjän kanssa, ja niiden yhteismäärä on enintään 90,2 miljoonaa euroa. EIR on allekirjoittanut sopimukset kaikkien 15 rahoituksen välittäjän kanssa. Viimeisten saatavilla olevien tietojen mukaan EIR:n takausten keskimääräinen käyttöaste oli 19,2 prosenttia (=EIR:n takaama todellinen määrä / suurin mahdollinen määrä, jolle EIR voi antaa takauksen). Toistaiseksi rahoituksen välittäjät eivät ole vaatineet yhtään pk-yritysten laiminlyömää lainaa EIR:ltä.